Domový poriadok
pre nájomné byty Mesta Vrútky v správe Mestský podnik služieb Vrútky,
s.r.o. (ďalej len MPS Vrútky, s.r.o.)

Úvodné ustanovenie

Prvá časť Všeobecné ustanovenia Článok I.

1.Tento domový poriadok upravuje najmä vzájomné vzťahy nájomcov bytových domov a správcu domu (Mesto Vrútky v zastúpení MPS Vrútky, s.r.o.) pri užívaní bytov a nebytových priestorov v dome, spôsob zabezpečenia poriadku, pokoja a čistoty v dome a jeho okolí, ako aj spôsob užívania spoločných priestorov a spoločných zariadení domu. Základné práva a povinnosti nájomcov obecných bytov a nebytových priestorov v dome upravuje Občiansky zákonník, Zákon č. 182/1993 Z.z. o vlastníctve bytov a nebytových priestorov v znení neskorších predpisov a Zákon č. 116/1990 Zb. o nájme a podnájme nebytových priestorov v znení neskorších predpisov.
2. Vlastníkom nájomných bytov je Mesto Vrútky, správu nájomných bytov vykonáva spoločnosť MPS Vrútky, s.r.o.

Článok II.
Práva a povinnosti vlastníkov a nájomcov bytov pri užívaní bytov
1. Nájomca bytu, osoby ktoré s ním žijú v spoločnej domácnosti, nájomcovia bytov, majú právo užívať byt a jeho
príslušenstvo, právo užívať spoločné priestory a zariadenia domu a právo používať služby, ktorých poskytovanie je spojené s užívaním bytu.
2. Nájomca bytu   má právo a povinnosť zúčastňovať sa na správe domu účasťou na spoločných schôdzach domu, spolurozhodovať o spoločných zariadeniach a častiach domu, príslušenstve a pozemku, najmä o spôsobe ich prevádzky, údržby a opráv.
3. Nájomca bytu je povinný užívať byt, spoločné priestory a zariadenia domu riadne. Ďalej konať tak aby svojou činnosťou nezadal príčinu vzniku požiaru, prípadne iného ohrozenia pri opravách a manipulácii najmä s plynovým a
elektrickým zariadením
4. Nájomca je povinný včas vykonať opravy v byte najmä v prípade odvrátenia hroziacej škody, inak zodpovedá za škody, ktoré nesplnením povinnosti vznikli. Taktiež zodpovedá za škody na spoločných častiach domu alebo iným spoluvlastníkom.
5. Nájomca bytu je povinný oznámiť vlastníkovi bez zbytočného odkladu potrebu väčších opráv v byte, ktoré má zabezpečiť vlastník a umožniť ich vykonanie, inak zodpovedá za škodu, ktorá neplnením tejto povinnosti vznikla.
6. Nájomca bytu má povinnosť konať tak, aby pri užívaní, udržiavaní, zmenách bytu alebo nebytového priestoru v dome, prípadne jeho časti nerušil a neohrozoval ostatných nájomcov vo výkone ich nájomných a spoluužívacích práv.
7. Nájomca bytu je povinný umožniť na požiadanie na nevyhnutný čas a v nevyhnutnej miere vstup do bytu alebo nebytového priestoru osobe oprávnenej vykonať opravu a údržbu spoločných častí a zariadení domu, ktoré sú prístupné len z bytu, ktorý užíva a aj za účelom odpočtu a výmeny meradiel.
8. Nájomca bytu je povinný odstrániť závady a poškodenia, ktoré spôsobil v byte, alebo dome sám, jeho spolubývajúci,
príp. návštevníci. Ak sa tak nestane, má Mesto Vrútky v zastúpení MPS Vrútky, s.r.o. právo po predchádzajúcom upozornení odstrániť tieto závady a poškodenia a požadovať od nájomcu náhradu.
9. Nájomca nájomného bytu je oprávnený užívať byt len na dohodnutý účel, t.j. na bývanie.
10. Nájomca nie je oprávnený dať byt do prenájmu resp. do užívania tretím osobám bez predchádzajúceho písomného súhlasu vlastníka nájomného bytu.
11. Dlhodobé zdržiavanie sa osôb neprihlásených nájomcom na užívanie nájomného bytu je zakázané a považuje sa za hrubé porušovanie domového poriadku (dlhodobé zdržiavanie sa predstavuje nepretržitý pobyt osôb po dobu viac ako
30 dní).
12. Nájomca bytu je povinný poverenému zástupcovi Mesta Vrútky a zástupcovi ŠFRB umožniť, aby vo vhodnom čase mohol vstúpiť do bytu za účelom vykonania periodickej alebo inak nutnej prehliadky bytu.

Článok III. Stavebné úpravy bytu a nebytového priestoru
1. Zákon č. 50/1976 Zb. o územnom plánovaní a stavebnom poriadku (Stavebný zákon) v znení zmien a doplnkov a
vyhláška MTP SR č. 453/2000 Z.z., ktorou sa vykonávajú niektoré ustanovenia stavebného zákona určuje v ktorých prípadoch postačí stavebnému úradu ohlásenie stavebných úprav a udržiavacích prác, v ktorých prípadoch je potrebné stavebné povolenie a v ktorých prípadoch nie je potrebné ani ohlásenie.
2. Nájomca nie je oprávnený vykonávať akékoľvek stavebné úpravy a opravy, okrem drobných opráv a opráv, ktoré pre vznik škody neznesú odklad, bez predchádzajúceho písomného súhlasu vlastníka nájomného bytu.

3. V ostatných prípadoch je potrebné požiadať príslušný Stavebný úrad o vydanie stavebného povolenia.
4.  Pred  zámerom uskutočniť stavebné  úpravy v byte  alebo  udržiavacie práce je  nájomca bytu povinný písomne informovať Mesto Vrútky v zastúpení MPS Vrútky, s.r.o., ktorý túto žiadosť odstúpi vlastníkovi. Mesto Vrútky k zámeru nájomcu zaujme do 30 dní písomné stanovisko.
5. V záujme bezpečnosti vlastníkov a nájomcov bytov, každé nedodržanie stavebného zákona je správca povinný ohlásiť stavebnému úradu.
6. Mesto Vrútky je oprávnené vykonávať stavebné úpravy bytu, ktorého je vlastníkom a iné podstatné zmeny v byte len po dohode s nájomcom bytu.
7. Stavebné úpravy bytu je povinný vykonávať nájomca bytu tak, aby nebolo počas týchto úprav obmedzené právo ostatných vlastníkov a nájomcov na kľud, čistotu a bezpečnosť.
8. Nájomca bytu má možnosť vykonávať opravy a úpravy v byte len v čase od 8.00 hod. do 18.00 hod v dňoch pondelok - sobota.

Pokoj v dome

Druhá časť Užívanie bytového domu Článok I.

1. Nájomca bytu a osoby, ktoré s ním žijú v domácnosti, ako aj iné osoby zdržiavajúce sa v dome, sú povinní správať sa tak, aby nerušili ostatných vlastníkov a nájomcov bytov nadmerným hlukom, nerobili výtržnosti, ani inak nezhoršovali podmienky riadneho užívania bytov.
2. Nočný kľud je stanovený od 22.00 hod do 06.00 hod. V tomto čase nie je povolené vykonávať akúkoľvek činnosť, ktorá by spôsobovala nadmerný hluk. V tomto čase nie je dovolené hrať na hudobných nástrojoch, spievať, hlučne sa
zabávať  a podobne.  Nájomca  bytu  je  povinný  v  tomto  čase  stíšiť  televízne,  rozhlasové  a  ostatné  audiovizuálne
zariadenia na izbovú počuteľnosť. V dobe nočného kľudu je zakázané prať v bytovej práčke.
3.  Nájomca  bytu  je  povinný  postarať  sa  o  odrušenie  činnosti  elektrických  spotrebičov,  ak  tieto  rušia  príjem rozhlasových a televíznych prijímačov v ostatných bytoch.
4. Priestupky proti ustanoveniam domového poriadku budú riešené v zmysle platných predpisov. Mesto Vrútky má právo ukončiť nájom nájomníkovi, ktorý hrubo porušuje zásady spolužitia, najmä ak hrubo porušuje poriadok v dome.

Uzamykanie bytového domu

Článok II.

1. Z dôvodu zamedzenia prístupu cudzích ľudí do bytového domu, ako aj ochrany majetku nájomcov bytov, sú nájomcovia povinní uzamykať vchod do domu od 22.00 hod do 06.00 hod, ak nie je trvale uzamknutý alebo v zmysle dohody nájomcov.
2. V prípade, že sú vchodové dvere vybavené automatickým otváraním z bytu nájomcu (automatický vrátnik), je nájomca bytu povinný dvere zatvárať aj počas dňa.

Zabezpečenie prístupu do bytového domu

Článok III.

1. Vstup cudzích osôb je možný iba k návšteve nájomcu bytu, v opačnom prípade bude takáto osoba vykázaná z predmetného domu.
2.  Kľúče od  vchodu príslušného domu a  ďalších  spoločných priestorov môže  vlastniť nájomca bytu a  členovia domácnosti tohto bytu.
3. Každý nájomca bytu má povinnosť (po identifikácii) vpustiť do domu havarijnú službu, príslušníkov hasičského zboru, osoby poskytujúce lekársku pomoc, členov samosprávy a zástupcu správcu.

Poriadok a čistota v dome a jeho okolí

Článok IV.

1. Nájomníci si zabezpečujú poriadok a čistotu v dome a v priestoroch k nemu patriacich svojpomocne. Za týmto účelom zabezpečujú najmä tieto práce:
- zametanie a umývanie schodov a chodieb, udržiavanie čistoty v pivnici a na povale, čistenie schodišťových okien, spoločenských miestností a priestorov, ako aj ostatných spoločne užívaných zariadení
- čistenie a udržiavanie schodnosti chodníkov a prístupových ciest k domu a k jeho spoločným zariadeniam (zametanie,
odpratávanie snehu), udržiavanie a ochrana vnútro blokovej zelene
- starostlivosť o riadny chod a udržiavanie spoločných zariadení: práčovňa, sušiareň, kočikáreň, pivnice a pod.
2. Ak tieto činnosti vykonávajú nájomcovia bytov svojpomocne, vykonávajú ich podľa rozpisu na ktorom sa dohodli. Ak niektorý vlastník alebo nájomca bytu túto činnosť nevykonáva, zabezpečí ju správca na náklady nájomcu, ktorý túto činnosť (čistenie, odhadzovanie snehu a pod.) nevykonáva. Ďalej správca bytového domu zabezpečuje:
- dozor nad vykonávaním remeselných a iných prác vlastnými zamestnancami ako aj dodávateľmi,

- vykonávania úloh uložených orgánmi štátnej správy (vyvesenie vyhlášok, oznamov).
- dohľad na riadnu funkciu vodovodu, plynovodu, ústredného kúrenia, kanalizácie, elektrického zariadenia,
- kontrolu technického stavu budovy aspoň 1x ročne ( hlavne strecha, základy, nosné prvky ) Tieto činnosti vykonáva správca v rámci výkonu správy bez osobitnej objednávky.
Zistené závady bez meškania správca odstráni alebo zabezpečí ich odstránenie dodávateľským spôsobom.
3. Schody a spoločné chodby treba umývať podľa potreby, alebo podľa dohody vlastníkov a nájomcov. Schody do pivnice, na povalu, na dvory čistiť najmenej raz za 14 dní. Aspoň raz štvrťročne treba čistiť schodišťové okná, osvetľovacie telesá, olejové nátery, obklady stien a ostatné spoločné priestory a zariadenia.
4. Nájomca bytu je povinný na svoje náklady odstrániť poškodenia a mimoriadne znečistenia, ktoré spôsobil v dome sám, alebo príslušník jeho domácnosti, jeho návšteva prípadne jeho zviera. Ak túto povinnosť nesplní, môže správca poškodenie, prípadne znečistenie odstrániť na jeho náklady.
5. V prípade vykonávania stavebných úprav v byte nájomcu, ktoré je spojené so znečisťovaním spoločných priestorov v dome, najmä schodiska, je vlastník a nájomca povinný zabezpečiť ich priebežné čistenie. Vyprodukovaný drobný stavebný odpad je povinný nájomca bytu zlikvidovať na vlastné náklady.
6. Nájomca je povinný triediť a zhromažďovať komunálny odpad a jeho jednotlivé zložky ukladaním do vyhradených
kontajnerov, zberných nádob, príp. miest na to určených.
7. Nájomca bytu nesmie znečisťovať stanovište kontajnerov, nesmie poškodzovať zberné nádoby, ich označenie, ani ich premiestňovať zo stanovišťa.
8. Nájomca bytu nesmie znemožniť (napr. parkovaním auta) vykonanie pravidelného odvozu odpadu.
9. Nájomca bytu nesmie do zberných nádob a kontajnerov na zmesový komunálny odpad ukladať horúci popol, uhynuté zvieratá, horľavý a výbušný odpad.
10.Nájomca bytu nesmie odhadzovať odpady do kanalizačných zariadení (záchody, výlevky, vyhadzovať odpad z okien, kŕmiť vtáctvo a túlavé zvieratá).
11. V komunikačných priestoroch domu (schodiská, chodby) nie je dovolené uskladňovať akýkoľvek odpad, nábytok a iný nadrozmerný odpad, ktoré bránia v únikovej ceste v prípade požiaru a živelnej pohromy.
12. Nájomca bytu nesmie vetrať byt do chodby a výparmi z varenia a dymom z cigariet zamorovať ovzdušie schodiska.

Informačné zariadenia v dome

Článok V.

1.Nájomca je povinný označiť svoj byt, nebytový priestor, poštovú schránku ako aj priestory určené ako príslušenstvo bytu svojím menom resp. názvom firmy.
2. Správca označí každý byt poradovým číslom. Taktiež každé podlažie musí byť v priestore schodiska označené. Správca po dohode s nájomníkmi umiestni na viditeľnom mieste nástenku, na ktorej sa podávajú oznamy a informácie o rôznych akciách. Správca označí hlavný uzáver vody, plynu, elektrickej energie a hlavný vodomer.

Prášenie a čistenie predmetov

Článok VI.

1. Koberce, rohožky, periny, matrace a pod., je dovolené prášiť iba na miestach na to určených v čase od 07.00 hod do
20.00 hod.
2. Vytriasať, vyprašovať alebo zhadzovať z balkónov alebo z okien akékoľvek predmety je zakázané.
3. Na chodbách, schodiskách, povalách, čistiť obuv, šatstvo a iné predmety je zakázané
4. Fajčenie na chodbách, v spoločných priestoroch, suterénoch, pivniciach je zakázané. Porušenie tohto zákazu bude považované za  hrubé  porušenie  Domového  poriadku a  Zákona  č.  377/2004  Z.z.    o ochrane  nefajčiarov v znení neskorších predpisov.

Vyvesovanie a vykladanie vecí

Článok VII.

1. V oknách, na balkónoch obrátených do ulice , nie je dovolené vyvesovať, prípadne vykladať bielizeň, periny alebo iné nevhodné predmety. Nečisté, vzhľadom alebo zápachom odporné predmety nie je možné   vyvesovať, prípadne vykladať ani v oknách, na balkónoch obrátených do dvora prípadne do iných spoločných priestorov.
2. Kvetiny v oknách, na balkónoch musia byť zabezpečené proti pádu. Pri ich zalievaní nesmie pretekajúca voda
poškodzovať alebo znečisťovať budovu, prípadne osobný majetok občanov

Užívanie spoločných priestorov domu

Článok VIII.

1. Spoločné priestory v dome môžu nájomcovia bytov užívať len na účel, na ktorý boli prvotne určené. Zmena účelu užívania priestorov, môže byť vykonaná len v súlade so stavebným zákonom. Takúto zmenu zabezpečí Mesto Vrútky po súhlase ŠFRB.

2. V spoločných priestoroch domu, nesmú byť umiestňované materiály a predmety ohrozujúce bezpečnosť nájomcov bytov a ktoré by mohli vyvolať nebezpečenstvo vzniku požiaru, alebo výbuchu.
3. Do priestorov kočikárne možno okrem detských kočíkov a invalidných vozíkov umiestňovať najmä bicykle, detské
kolobežky, trojkolky, pokiaľ sa nájomca s vlastníkom nedohodne inak. Mopedy a motorky je zakázané umiestňovať v celom dome.
4. Kľúče od kočikárne a  sušiarne sú uložené u zástupcu nájomníkov. Použitie týchto priestorov je možné podľa časového rozpisu na ktorom sa nájomcovia dohodnú.
5. Za poriadok a čistotu v kočikárni a sušiarni zodpovedá nájomca bytu, ktorý ju použil.
6. Za odborné prehliadky inštalovaných elektrických zariadení domu zodpovedá Mesto Vrútky v zastúpení MPS Vrútky, s.r.o.

Chov domácich zvierat

Článok IX.

1.  Chov  zvierat  v nájomnom  byte  je  povolený  len  v súlade  s platnou  legislatívou  SR  umožňujúcou  ich  chov chovateľom, za súčasného zákazu chovu zvierat, ktorý by nad mieru primeranú pomerom zasahoval do práv a právom chránených záujmov ostatných nájomcov a vlastníkov bytov bytového domu.
2. Chovať resp. mať v držbe psov, je dovolené len pokiaľ tieto zvieratá nespôsobujú hygienické závady alebo nečistotu a neobťažujú, prípadne neohrozujú obyvateľov domu a ich chov je v súlade so Zákonom č. 282/2002 v znení neskorších predpisov.
3. Nájomca bytu, ktorý chová domáce zvieratá je povinný dbať na to aby zvieratá nespôsobovali hygienické nedostatky
alebo nečistotu v dome a v okolí domu. Zvieracie exkrementy je povinný bezodkladne odstrániť a zlikvidovať.
4. Je zakázané chovať, alebo držať zvieratá na balkónoch, v pivniciach a  v iných spoločných priestoroch domu a priľahlých pozemkoch k domu.
5. Je zakázané zriaďovať v byte chovné stanice, ktoré by slúžili k chovu zvierat za účelom ich predaja.
6. Majiteľ zvieraťa je povinný ohlásiť jeho chov v zmysle Zákona č. 282/2002 v znení neskorších predpisov na Mestský úrad Vrútky.

Televízne a rozhlasové antény

Článok X.

1. Televízne, rozhlasové a satelitné antény na vonkajšej fasáde a streche domu je možné zriaďovať len na základe písomného súhlasu Mesta Vrútky v zastúpení MPS Vrútky, s. r.o., ktorému predchádza súhlas väčšiny nájomcov bytov v dome.

Ostatné zariadenia v dome

Článok XI.

1. Ku hlavným uzáverom vody a plynu, ku kanalizačným čistiacim otvorom a k iným podobným zariadeniam, pokiaľ sú v spoločných priestoroch, musí byť zabezpečený voľný prístup. Ak sa uvedené zariadenia nachádzajú v miestnosti, ktorá je v užívaní nájomcu, musí byť k nim zabezpečený voľný prístup.
2. Hlavné uzávery plynu a vody musia byť označené dobre viditeľnými orientačnými nápismi.
3. Osoba, ktorá uzatvára hlavné uzávery vody, plynu, ústredného kúrenia a pod. je povinná zabezpečiť, aby doba uzavretia a otvorenia bola nájomcom oznámená minimálne 5 dní vopred, pokiaľ sa nejedná o havarijnú situáciu. Otvorenie hlavného uzáveru plynu môže vykonať len oprávnená osoba.

Kľúče a ich používanie

Článok XII.

1.  Kľúče od  uzamknutých spoločných priestorov v  dome a  od  miestností, kde  sú  domové uzávery vodovodu a plynovodu sú uložené na vyhradenom mieste. Miesto, kde sú kľúče uložené a meno osoby zodpovednej za uloženie kľúčov musí byť uvedené na orientačnej tabuli alebo na nástenke.

Osvetlenie domu

Článok XIII.

1. Osvetlenie spoločných priestorov v dome sa musí riadiť zásadami maximálnej hospodárnosti
2. V domoch, v ktorých nie je potrebné stále osvetlenie, môžu byť schodiská, vchody a chodby vybavené minútovými alebo schodiskovými vypínačmi. Vypínače majú byť umiestnené v blízkosti domových dverí.

Pranie a sušenie bielizne

Článok XIV.

1. Práčovňu a sušiareň používajú nájomcovia bytov podľa poradia stanoveného dohodou. Ak nedôjde k dohode, určí poradie správca. Poradie používania musí byť vyvesené na nástenke.

2. Kľúč od práčovne a sušiarne - po použití riadne upratanej - odovzdá nájomca bytu bezodkladne osobe určenej , ktorá má skontrolovať stav zariadenia práčovne a sušiarne.

Článok XV.
Spoločné a záverečné ustanovenia

1. Tento domový poriadok schválilo mestské zastupiteľstvo vo Vrútkach na svojom zasadnutí dňa 18.04.2017.

2. Domový poriadok je záväzný pre nájomcov všetkých bytov a nebytových priestorov v nájomných bytových domoch
Mesta Vrútky spravovaných spoločnosťou MPS Vrútky, s.r.o.

3. Tento domový poriadok je účinný od 20.04.2017.

  4.  Dňom účinnosti tohto domového poriadku sa ruší domový poriadok schválený na zasadnutí  mestského zastupiteľstva   dňa 23.10.2012, ktorý bol účinný od 01.11.2012.
5. Mesto Vrútky v zastúpení MPS Vrútky, s.r.o. je povinné informovať všetkých nájomcov bytov o tomto domovom  poriadku vyvesením v spoločných priestoroch domu.

Vo Vrútkach dňa 19.04.2017

        Ing. Miroslav Mazúr 
primátor mesta